አባይን በሀገሩ ያሳደሩ አርበኞች ድልና ተስፋ
 አዲስ አበባ፡- አባይን በሀገሩ ለማሳደር የዘመቱት አርበኞች የላባቸውን ዋጋ ፣ የእጆቻቸውን የስራ ውጤት ማየት በመጀመራቸው በጉባ ተራሮች ግርጌ ታላቅ ደስታና ፈንጠዝያ ፈጥሯል። ዓይናቸው የውሃ ሙሌቱ ከፈጠረው አዲስ መልክዓ ምድር ጋር እየተለማመደ ነው። ተራሮች ደሴት ፈጥረዋል። አባይ በተራሮች ግርጌ ተነጥፏል፤ አንዳንዴም ከወዲህ ወዲያ እየተንሸራሸረ የመኖሪያውን ጓዳ ጎድጓዳ ይጎበኛል። አንዳንዴም በግድቡ አናት ላይ ካልዘለልኩ ይላል። ግን አይዘልም፤ በሀጋሩ ልጆች ሙያና ፋይናንስ ትብብር አባይ በሀገሩ አድሯል ይላሉ በህዳሴው ግድብ ላይ አሻራቸውን ያሳረፉ አርበኞች። ኢንጂነር ታደሰ መልሰው ከወሎ ዩኒቨርሲቲ
በመካኒካል ምህንድስና ትምህርቱን
ከጨረሰ በኋላ ለተከታታይ
አራት ዓመታት በህዳሴው
ግድብ ላይ ሲሰራ ነበር። ኢንጂነር
ታደሰ ይህን በሚያክል
ሜጋ ፕሮጀክት ላይ በተለይም
በታላቁ ህዳሴ ግድብ ላይ አሻራውን
በማሳረፉና በሙያው አስተዋጽኦ
ማበርከቱ ደስተኛ አድርጎታል።
ከሁሉ በላይ ደግሞ ግድቡ ውሃ ተሞልቶ ሲመለከት
ደስታውን የሚገልጽበት ቃላት አጥሮታል። ተጨባጭ ውጤት ማየቱም ቀሪውን ስራ ለመስራት ትልቅ የሞራል ስንቅ እንደሆነው ይገልጻል።
ልክ እንደ እርሱ ሰራተኛው በሙሉ በደስታ ማዕበል ውስጥ እየዋኘ መሆኑን የጠቀሰው
ኢንጂነር ታደሰ፤ በተለይም
የውጭ ሃይሎች የውሃ ሙሌቱን ለማደናቀፍ
ያደረጉት ሙከራ መክሸፉ ትልቅ ድል ነው ይላል። የህዳሴው ግድብ የኤሌክትሪክ ፣ የመስኖና የዓሳ እርባታ ፍላጎትን
ከማርካት ባለፈ ካለው አቀማመጥ አንጻር የቱሪስት መስህብና
ልዩ የመዝናኛ ቦታ መሆን እንደሚችል
ያለውን ተስፋም አመላክቷል።
ውሃ መያዝ ተጀመረ ማለት ተስፋችን
እውን ሆነ ማለት እንደሆነም ጠቅሷል።
ኢንጂነር አበባው ይሁን በኤሌክትሪካል ምህንድስና
ከመቀሌ ዩኒቨርሲቲ ተመርቆ በህዳሴው ግድብ መስራት ከጀመረ አራት ዓመታን አስቆጥሯል። በሃይድሮ ኤሌክትሪክ ስቲል ስትራክቸር ስራ ውስጥ ሴፍቲ ኦፊሰር ሆኖ በመስራትም ላይ ይገኛል። የህዳሴው
ግድብ ውሃ ሙሌት እንደ አንድ ኢትዮጵያዊም ሆነ አሻራውን በግድቡ ላይ እንዳሳረፈ
ሙያተኛ ወደር የሌለው ደስታ እንደፈጠረበት
ይገልጻል። ለዘመናት ብዙዎች ሲቆጩበት የነበረውን
የአባይ ወንዝ እጅ ካሰጡ አርበኞች
መካከል አንዱ መሆኑና
‹‹ አባይ ማደሪያ የለው ግንድ ይዞ ይዞራል›› የሚለውን
ምሳሌዊ አነጋገር ታሪክ ያደረገ ስራ መስራቱ እንደሚያኮራውም ይናገራል። የህዳሴው ግድብ ውሃ ሙሌት በተለይም
በግድቡ ስራ ላይ ለተሰማሩ ኢትዮጵያውያን
ትልቅ ድል እንደሆነ
የገለጸው ኢንጂነሩ፤ የውሃው ሙሌቱን ለማደናቀፍ
ሲሯሯጡ ለነበሩትም ተስፋ ያስቆረጠ ነው ብሏል። በበረሃው
ሀሩር ላቡን እያንጠፈጠፈ
ሲሰራ ለነበረው ሰራተኛ ሳምንቱ የተለየ ወቅት እንደነበር
የጠቀሰው ኢንጂነር አበባው፤
የውሃው ሙሌቱ የአካባቢውን
መልክዓ ምድር ወደ ገነት የቀየረና
የመጪዋን ኢትዮጵያ ብሩህ ተስፋ ያሳየ ነው ይላል። ከምንም በላይ ፕሮጀክቱ
በእቅዱ መሰረት ስራዎችን ማከናወኑ
ለቀጣይ ስራዎች ሰራተኞችን
የሚያነሳሳ መሆኑንም ይጠቅሳል።
በጉጉት ለሚጠብቀው የኢትዮጵያ
ህዝብም ትልቅ የምስራች
እንደሆነ በማስረዳት። የውሃ ሙሌቱ የፈጠራቸው ደሴቶች ቀልብን የሚስቡ መሆናቸውና በረሃማው መልክዓ ምድርም ወደ ልምላሜና ነፋሻማነት የመቀየር እድሉ የሰፋ እንደሆነ የጠቀሰው ኢንጂነር አበባው፤ የተፈጠረው ሃይቅ ለበርካታ አገልግሎቶች የሚውል እንደሆነም ይጠቅሳል። ኢትዮጵያ የውጭ ጣልቃ ገብነትን ወደ ጎን ትታ በመርሃ ግብሯ መሰረት ሙሌቱን ተፈጻሚ ማድረጓ ዛሬም እንደ ጥንቱ ሉአላዊነቷን፣ መብቷንና ክብሯን ያስጠበቀች ሀገር እንድትሆን አድርጓታል። የህዝቦቿንም ተስፋ አለምልሟል ይላል። ህዳሴው ግድብ በመጨረሻው ምዕራፍ ላይ እንደሚገኝ የጠቀሰው ኢንጂነር አበባው፤ ህዝቡ ድጋፉን አጠናክሮ በመቀጠል ህልሙን እውን ማድረግ ይኖርበታልም ሲል መልዕክቱን አስተላልፏል።አዲስ ዘመን ሐምሌ 16/2012 ኢያሱ መሰለ